text: Penge giver bedre sammenhold i landsbyer
  12 august 2017 kl. 15.19
  Landsbyen Underup har fået 100.000 kroner, som de må bruge på forskellige projekter. Det har fået de fleste af områdets 95 husstande til at være med.
  Et madpakkehus, en petanquebane og nye samlingssteder med borde og bænke er nogle af de planer, som borgerne i Underup og omegn har tænkt sig at bruge pengene til.
  På et borgermøde lykkedes det at finde hele 52 ideer, og det er nogle af dem,-  der nu bliver realiseret.
  - Folk har budt ind med mange forskellige ting. Alt efter hvad de kommer med af interesser og hvad de har af erhverv, så hjælper vi hinanden. Jeg synes det er vigtigt, at man kender hinanden når man bor på landet., siger Rasmus Buhl Christiansen, formand for Foreningen for Godt Naboskab i Underup og Omegn til TV SYD.
  Det er Horsens Kommune, der uddeler de 100.000 kroner i et forsøg på at forhindre, at de små landsbyer dør.
  Projektet hedder Tryg Landsby og foreløbig har 11 landsbyer fået tildelt 100.000 kroner, som de må bruge, som de vil.
  - Det er landsbyboerne selv, der bestemmer, hvad de vil bruge pengene på. Og det er fordi vi ved, at det er landsbyboerne selv, der ved, hvad det vil sige at skabe en levende landsby. Det ved de meget bedre, end vi gør nede på Rådhuset, siger Jesper Nielsen, borgerkonsulent i Horsens Kommune til TV SYD.
  